Gran acolliment de l’Escola Esportiva gratuïta “Conciliem amb l’esport”
2025-07-24

En pocs dies, el curs escolar 2021/2022 arribarà a la seua fi i les xiquetes i els xiquets de Burjassot començaran les seues vacances d’estiu. Molts d’ells, prop de 200, ho faran a l’Escola Esportiva “Conciliem amb l’esport”, subvencionada pel Pla Corresponsables del Ministeri d’Igualtat, i posada en marxa des de la Regidoria de Benestar Social, dirigida per Yolanda Andrés amb l’objectiu d’ajudar les llars del municipi a conciliar la seua vida laboral i familiar.

Tal com han assenyalat els tècnics municipals, totes les xiquetes i els xiquets inscrits a l’Escola Esportiva tenen la matrícula acceptada. Aquests dies, s’està realitzant la baremació de les sol·licituds i, en el cas de requerir documentació addicional per a justificar la situació al·legada en cadascun dels casos, les famílies rebran una notificació per part de l’Ajuntament perquè esmenen els possibles errors que s’hagen detectat. En el cas de no rebre la citada notificació, la matrícula està realitzada de manera correcta.

L’objectiu d’aquest nou projecte és prestar col·laboració en la conciliació familiar. Es tracta d’una Escola d’Estiu gratuïta que està oberta a totes aquelles famílies que complisquen amb els requisits marcats per l’Ajuntament i que està enfocada per a xiquets i xiquetes empadronats a Burjassot d’entre 3 a 14 anys.